
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Afganistane,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže Taliban porušuje medzinárodné normy, obnovil represie, najmä voči ženám a dievčatám, etnickým menšinám, obhajcom ľudských práv a LGBTIQ+ osobám a izoluje Afganistan, čím sa zvýšil hlad a chudoba;
B.	keďže Taliban uplatňuje svoj extrémny výklad práva šaría a vymazal ženy z verejného života; keďže to zahŕňa bránenie ženám v práci, prístupu k zdravotnej starostlivosti bez príbuzného mužského pohlavia a vzdelaniu nad šiestym ročníkom, násilné presadzovanie povinného dehumanizačného kódexu obliekania, znemožnenie prítomnosti žien vo verejnom priestore a rozpustenie systému podpory obetí násilia; keďže obmedzenia práv afganských žien im bránia získať víza do EÚ;
C.	keďže nedávnym dekrétom Talibanu, tzv. zákonom o „podpore cnosti a prevencii neresti“, sa tieto obmedzenia rozširujú aj tým, že dokonca vyžaduje, aby hlasy žien nebolo počuť na verejnosti, čím sa afganským ženám ešte viac odopierajú ich základné práva a slobody, čo predstavuje rodový apartheid;
1.	odsudzuje nedávny dekrét Talibanu, jeho výklad a presadzovanie práva šaría, vymazanie žien a dievčat z verejného života, ich nútenie k neželaným manželstvám a manželstvám v útlom veku a vystavenie sexuálnemu násiliu, ako aj obnovenie verejného bičovania a ukameňovávania žien na smrť; oceňuje odvahu afganských žien, ktoré napriek život ohrozujúcim rizikám bojujú za svoje práva, a je s nimi solidárny;
2.	naliehavo vyzýva afganské de facto orgány, aby zrušili svoje praktiky a zákony diskriminujúce ženy; vyzýva na okamžité obnovenie plnej, rovnocennej a zmysluplnej účasti žien a dievčat na verejnom živote;
3.	naliehavo vyzýva afganské de facto orgány, aby prepustili svojvoľne uväznené ženy a dievčatá a opätovne otvorili systém podpory pre obete násilia a zabezpečili, aby obete mohli hľadať útočisko, zdravotnú starostlivosť, právne prostriedky nápravy a odškodnenie;
4.	žiada, aby sa afganské de facto orgány brali na zodpovednosť, najmä prostredníctvom vyšetrovania Medzinárodného trestného súdu a zriadenia nezávislého vyšetrovacieho mechanizmu OSN, a žiada PK/VP, aby inicioval nové sankcie EÚ voči Talibanu;
5.	naliehavo vyzýva EÚ a jej členské štáty, aby prísne dodržiavali päť kritérií Rady, ktoré v súčasnosti nie sú splnené, a podporili obnovenie mandátu osobitného spravodajcu OSN;
6.	odsudzuje vlády, ktoré normalizáciou vzťahov s Talibanom tomuto hnutiu priznávajú legitímnu moc; vyzýva EÚ a členské štáty, aby zabezpečili zmysluplnú účasť afganských žien na medzinárodných fórach a rokovaniach;
7.	vyzýva EÚ, aby podporila uznanie rodového apartheidu za zločin proti ľudskosti;
[bookmark: _GoBack]8.	naliehavo vyzýva EÚ, členské štáty a ostatné darcovské štáty, aby zvýšili humanitárnu pomoc a finančné prostriedky na podporu základných potrieb a živobytia a afganskej občianskej spoločnosti, zabezpečili flexibilné financovanie mimovládnych organizácií a ich humanitárnych pracovníčok a udelili humanitárne víza a prisľúbené víza bývalým afganským zamestnancom medzinárodnej koalície; zdôrazňuje, že je potrebné, aby medzinárodné spoločenstvo posúdilo vplyv nedávneho dekrétu na humanitárne operácie;
9.	poveruje svoju predsedníčku, aby postúpila toto uznesenie inštitúciám EÚ, členským štátom, OSN a afganským de facto orgánom.

